Heineken ผู้ผลิตเบียร์อันดับ 2 ของโลก
รู้หรือไม่ว่า เบียร์ที่ผลิตในโลกเกินครึ่ง ตกเป็นของผู้ผลิตรายใหญ่เพียงไม่กี่บริษัท ซึ่งหนึ่งในนั้นก็คือ Heineken ผู้ผลิตเบียร์ใหญ่เป็นอันดับที่ 2 ของโลก   หลายคนอาจจะคุ้นเคยกับชื่อนี้ดี   แล้ว Heineken มีธุรกิจอะไรบ้าง ลงทุนแมนจะเล่าให้ฟัง 
1 ส.ค. 2562

Heineken ผู้ผลิตเบียร์อันดับ 2 ของโลก / โดยลงทุนแมน
รู้หรือไม่ว่า เบียร์ที่ผลิตในโลกเกินครึ่ง
ตกเป็นของผู้ผลิตรายใหญ่เพียงไม่กี่บริษัท
ซึ่งหนึ่งในนั้นก็คือ Heineken ผู้ผลิตเบียร์ใหญ่เป็นอันดับที่ 2 ของโลก
หลายคนอาจจะคุ้นเคยกับชื่อนี้ดี
แล้ว Heineken มีธุรกิจอะไรบ้าง
ลงทุนแมนจะเล่าให้ฟัง
ในปัจจุบัน ตลาดเครื่องดื่มประเภทเบียร์ของโลกนั้น โดยเฉพาะแถบสหรัฐอเมริกากำลังหดตัวลง
ซึ่งเรื่องนี้ก็ส่งผลกระทบไปแล้วกับ บริษัทผู้ผลิตเบียร์รายใหญ่ที่สุดของโลก อย่าง AB InBev ผู้ผลิตเบียร์ Stella Artois, Budweiser และ Corona
แต่ในทางตรงกันข้าม ล่าสุดในปี 2018 การเติบโตของปริมาณการผลิตของ Heineken นั้น โตขึ้นมากที่สุดในรอบ 10 ปี
แล้ว Heineken ทำได้อย่างไร
ก่อนอื่นเรามาทำความรู้จักกับบริษัทนี้กันก่อน
Heineken นั้นมีจุดกำเนิดมาจากเมืองอัมสเตอร์ดัม ประเทศเนเธอร์แลนด์ 
ก่อตั้งเมื่อปี ค.ศ. 1864
โดย Gerard Heineken ได้ซื้อกิจการต่อมาในขณะที่มันกำลังแย่ ซึ่งเขาเองก็ไม่ได้มีความรู้เกี่ยวกับเบียร์เลย แต่สุดท้ายเขาก็สามารถทำให้บริษัทกลับมีกำไรได้อีกครั้งหนึ่ง
ถึงแม้ว่าจะไม่ได้มีประวัติอันยาวนานเหมือนเบียร์เก่าแก่ยี่ห้ออื่น 
แต่ในเวลาไม่นาน Heineken ก็สามารถดึงจุดเด่นของแบรนด์เข้าตีตลาด
จนกลายมาเป็น ผู้นำอันดับ 2 ของโลกได้
โดยปัจจุบันมีแบรนด์ที่อยู่ภายใต้บริษัทในเครือถึง 300 แบรนด์
แล้วอันดับ 1 กับอันดับ 2 สองต่างกันแค่ไหน
เราลองมาดูผลประกอบการของ Heineken ในช่วง 3 ปีที่ผ่านมา
 
ปี 2016 รายได้ 721,091 ล้านบาท กำไร 60,312 ล้านบาท
ปี 2017 รายได้ 750,119 ล้านบาท กำไร 74,670 ล้านบาท
ปี 2018 รายได้ 779,320 ล้านบาท กำไร 72,659 ล้านบาท
หากเปรียบเทียบกับ เจ้าตลาดอย่าง AB InBev
ปี 2016 รายได้ 1,404,655 ล้านบาท กำไร 85,519 ล้านบาท (มีรายการพิเศษทำให้กำไรน้อยกว่าปกติ)
ปี 2017 รายได้ 1,741,862 ล้านบาท กำไร 283,612 ล้านบาท
ปี 2018 รายได้ 1,685,542 ล้านบาท กำไร 175,764 ล้านบาท
จะเห็นได้ว่า รายได้ในปีล่าสุดของ Heineken นั้นกำลังเติบโตขึ้น สวนทางกับ AB InBev
เหตุผลหนึ่ง ที่ทำให้ยอดขายของ Heineken สูงขึ้น ก็คือ กระแสของคนรักสุขภาพที่เพิ่มมากขึ้น
ส่งผลให้แบรนด์ประเภทแอลกอฮอล์ต่ำ หรือไม่มีเลย ของ Heineken มียอดขายที่เพิ่มสูงขึ้น
นอกจากนี้ยังมีผลิตภัณฑ์อื่นๆ ที่ถูกใจวัยรุ่น อย่างเช่น ไซเดอร์ ที่กำลังได้รับความนิยมเพิ่มมากขึ้นอีกด้วย
มาถึงจุดๆ นี้คงยากที่จะเชื่อว่า
หนึ่งในสินค้าเติบโตของบริษัทเบียร์ จะเป็นเบียร์ที่ไม่มีแอลกอฮอล์
ก็น่าติดตามว่าตลาดนี้ในอนาคตจะเป็นอย่างไร ในอนาคตเราอาจจะเห็นบริษัทเบียร์ที่แข่งกันชูจุดขายที่แอลกอฮอล์ต่ำก็เป็นได้..
หมายเหตุ บทความนี้ต้องการนำเสนอข้อมูลบริษัทที่ดำเนินกิจการในต่างประเทศ และข้อเท็จจริงในมุมมองธุรกิจ ไม่ได้มีเจตนาหรือสนับสนุนให้ซื้อขายหรือดื่มเครื่องดื่มแอลกอฮอล์แต่อย่างใด
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-AB InBev Annual Report 2018
-Heineken Annual Report 2018
-
-
-
-